  Майя Бывальцева Удмуртиын «Дорожный контроль» ӵектос кутскиз, со улсын мер огазеяськонъёс сюресъёсты тупатъян ужъёслэсь ӟечлыксэ чакласа возёзы. Со сярысь туннэ, 20-тӥ инвожое, журналистъёслы вераз элькун тӧролэсь ужзэ огдырлы быдэсъясь Александр Бречалов. Солэн верамезъя, со ӵектос сюрес возёс удысэз али чаклась мер огазеяськонъёслэсь ужзэс радъяны, со чакланлэсь ӟечлыксэ будэтыны юрттыны кулэ. Матысь нуналъёсы ини со огазеяськонъёслэсь — соос пӧлын Огъяросси калык фронт, «Удмуртиысь автомобилистъёс» — ыстэм муртъёссэс люканы но чаклан ужлэсь радлыксэ пусйыны малпало. «Дорожный контроль» ӵектосэ пыриськисьёс элькунъя югдурез эскерозы но интыосы поталозы. Чакланзы ӟечлыко мед луоз шуыса, соослы сюрес лэсьтон инъетъёсъя дышетон ортчытозы. Александр Бречалов верамъя, ӵектосэ та удысъя тросгес чакласьёсты кыскыны малпамын. Соосын валче ужаны малпа ачиз но. Со дыре ик улосвыл кивалтӥсь пусйиз, татын эсэпсэ ортчыны уг яра шуыса. «Малы ке шуоно зэмзэ вераны кулэ: асьмелэн общественникъёс куд-ог дыръя куинь ар талэсь азьло лэсьтэм туспуктэмъёсты шедьто но югдурез ӟырдатон понна мерлыко вотэсъёсы потто», — валэктӥз Удмуртилэн тӧроезлэсь ужзэ огдырлы быдэсъясь. «Чаклан зэмлыко луыны кулэ», — пусйиз со. Тегъёс: Мерлык Авто Ижкар Удмуртия сюресъёс тупатъянужъёс АлександрБречалов  